REGOLAMENT (KE) Nru 550/2005 TAL-KUMMISSJONI
tas-7 ta' April 2005
li jemenda r-Regolament tal-Kummissjoni (KE) Nru 416/2004 li jistabbilixxi miżuri tranżitorji sabiex jiġu applikati r-Regolament (KEE) Nru 2201/96 u r-Regolament (KE) Nru 1535/2003 dwar l-iskema ta’ għajnuna fis-settur tal-prodotti pproċessati minn frott u ħaxix
IL-KUMMISSJONI TAL-KOMUNITJIET EWROPEJ,
wara li kkunsidrat it-Trattat li jistabilixxi l-Komunità Ewropea,
wara li kkunsidrat it-Trattat ta’ adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja, u s-Slovakkja,
wara li kkunsidrat l-Att tal-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja, u s-Slovakkja, u b’mod partikolari l-ewwel paragrafu tal-Artikolu 41 tiegħu,
billi:
(1)
L-Artikolu 3(1) tar-Regolament (KE) Nru 416/2004 (1) tal-Kummissjoni, li jistabbilixxi miżuri tranżitorji għall-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja (minn hawn ’il quddiem “l-Istati Membri l-ġodda”) jistipula l-ħlas ta’ ammont addizzjonali fil-każ li l-limitu komunitarju ma jkunx inqabeż wara l-kalkolu tal-ħarsien tal-limitu biex tiġi stabbilita l-għajnuna għas-sena 2005-2006.
(2)
Kif stabbilit mir-Regolament tal-Kummissjoni (KE) Nru 170/2005 tal-31 ta’ Jannar 2005 li jistabbilixxi l-ammont ta’ għajnuna għat-tadam li għandu jiġi pproċessat għas-sena ta’ kummerċjalizzazzjoni 2005-2006 (2), il-kwantitajiet ta’ tadam li għalihom ġiet mressqa talba għal għajnuna għas-sena ta’ kummerċjalizzazzjoni 2004-2005 fl-Istati Membri l-ġodda osservaw il-limiti nazzjonali u komunitarji tagħhom għall-ipproċessar tat-tadam fuq il-bażi tal-kwantitajiet li dwarhom ġew imressqa talbiet għall-għajnuna għas-sena ta’ kummerċjalizzazzjoni 2004-2005.
(3)
Wara li ġie stabbilit li l-Istati Membri l-ġodda osservaw il-limiti nazzjonali tagħhom, m’hemmx raġuni għalfejn il-ħlas tal-ammont addizzjonali stipulat fl-Artikolu 3 tar-Regolament (KE) Nru 416/2004 fil-każ tat-tadam għandu jsir tard, peress li l-miżuri preventivi m'għadhomx meħtieġa aktar. Għalhekk il-ħlas hawn imsemmi għandu jiġi permess.
(4)
Konsegwentement għandu jiġi emendat ir-Regolament (KE) Nru 416/2004.
(5)
Il-miżuri stipulati f’dan ir-Regolament huma konformi mar-rakkomandazzjoni tal-kumitat ta’ ġestjoni tal-frott u ħaxix ipproċessat,
ADOTTAT DAN IR-REGOLAMENT:
Artikolu 1
L-Artikolu 3 tar-Regolament (KE) Nru 416/2004 għandu jiġi mibdul bit-test li ġej:
“Artikolu 3
1. Fil-każ li l-limitu komunitarju ma jkunx inqabeż wara l-kalkolu tal-ħarsien tal-limitu biex tiġi stipulata l-għajnuna għas-sena 2005-2006, għandu jiġi mħallas ammont addizzjonali ekwivalenti għal 25 % tal-għajnuna stipulata fl-Artikolu 4(2) tar-Regolament (KE) Nru 2201/96 lill-Istati Membri l-ġodda kollha wara s-sena ta’ kummerċjalizzazzjoni 2004-2005, ħlief fil-każ tat-tadam fejn l-ammont addizzjonali jiġi mħallas meta jiġi stabbilit li l-Istati Membri l-ġodda osservaw il-limiti nazzjonali tagħhom.
2. Fil-każ li l-limitu komunitarju jkun inqabeż wara l-kalkolu tal-ħarsien tal-limitu biex tiġi stipulata l-għajnuna għas-sena 2005-2006, għal dawk l-Istati Membri li ma qabżux il-limitu jew li qabżuh b’inqas minn 25 %, jitħallas ammont addizzjonali wara s-sena ta’ kummerċjalizzazzjoni 2004-2005, ħlief fil-każ tat-tadam fejn l-ammont addizzjonali jiġi mħallas meta jiġi stabbilit li l-Istati Membri l-ġodda osservaw il-limiti nazzjonali tagħhom.
L-ammont addizzjonali stabbilit fl-ewwel inċiż huwa stipulat fuq il-bażi tal-qbiż effettiv tal-limitu nazzjonali kkonċernat, sa massimu ta’ 25 % tal-għajnuna stipulata fl-Artikolu 4(2) tar-Regolament (KE) Nru 2201/96.”
Artikolu 2
Dan ir-Regolament jidħol fis-seħħ mit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta' April 2005.